钦定古今图书集成/明伦汇编/官常典/第347卷 > 张大经
## 钦定古今图书集成/明伦汇编/官常典/第347卷 > 张大经

按《宋史》本传：“大经，字彦文，建昌南城人。绍兴十五年
中进士第，宰吉之龙泉，有善政。诸司列荐，赐对便殿，
出知仪真。时两淮监司帅守多兴事邀功，大经独以
平易近民，民咸德之。提举湖南常平，提点湖北刑狱，
寻移江东。他路有巨豪犯法，狱久不竟，命移属大经。
豪挟权势求脱，大经卒正其罪。孝宗重风宪之选，命”
条上部使者十人，上独可。大经召见，上曰：“朕十人中
得卿一人，以卿风力峻整。”遂除监察御史。命下，中外
耸叹。大经首陈士风、掊克、媮惰、诞慢、浮虚四弊。时理
官间多居外，大经奏非便，乃作舍寺庭。迁大理少卿，
守殿中侍御史。言：“今日不治，由大臣不任责。”又言：“诸
路荒政不实，飞蝗颇多。愿益加恐惧，申饬大臣，俾内
而百官有司输忠谠，修厥职；外而监司守臣察贪理
冤，去苛敛，宽民力。”上皆嘉纳。因论近习韩俣荐士，上
曰：“此亦无害。昔杨得意为狗监，亦尝荐司马相如。”大
经奏：“彼何人斯，使得荐士，将恐无廉耻者望风希旨，
伤毁士俗。”后数日，上谓大经曰：“卿前所论韩俣，朕思
之，诚是也。”又论宦者董琏暴横，将命淮甸，所至诛求，
且自号董阎罗。上曰：“然，人皆言之。”即依奏镌罢，窜南
康军。除侍御史。上宣谕曰：“卿论事得体，且详练大经。
遂言士风未厚，吏治未肃，民力未苏，和气未应，皆由
人心未正。愿察公正，明义利，以彰好恶，抑浮薄，去贪
刻，则莫不靡然洗濯，一归于正。”上称善再三。又言：“监
司治民之本，不可限以资格。”上纳其言，即选四寺丞
同时临遣。试右谏议大夫兼侍讲。请通漕臣之计，以
补州郡之有无；拘户绝之租，以广常平之储偫；严赃
罪；改正法以惩贪黩；收外路辟阙归吏部，以杜私谒而通孤寒。秋旱，诏求言，大经极言：“人心不和，有以致
之，民力竭而愁叹多，军士贫而怨嗟众，二者当今大
弊。州县之间，绢帛多折其估，米粟过收其赢，关市苛
征，榷酤峻禁，中外兵帅，多出贵幸之门，营利自丰，素
召众怨，教阅灭裂，军容不整。且近习甲第名园，越法
逾制，别墅列肆，在在有之，非赂遗何以济欲愿陛下
疏斥憸腐，抑绝幸门，垂意人主之职，责成宰辅，一提
其纲，则天下事必有能办之者。”俄而地司郝政降充
统制官，殿帅补外，盖用其言也。除礼部尚书兼侍读。
大经屡请祠，上曰：“卿公廉，必能为朕牧民。”以徽猷阁
学士知建宁府。未几，移镇绍兴，辞不拜，予祠，进龙图
阁学士。告老，以通奉大夫致仕。方主眷未衰，抗疏引
去，人方之孔戣，寿逾八袠。绍熙五年，宁宗即位，进正
议大夫，降诏抚问，赐银奁药茗。庆元四年七月，疾革，
语诸子曰：“吾目可瞑，吾爱君忧国之心不可泯。”无一
语及私。卒，年八十九。讣闻，上甚悼之，赠银青光禄大
夫，谥𥳑肃。